**Veekasutuskord ja reaalservituut**

Kui veesüsteemi kasutab mitu majapidamist, on vaja esitada notariaalne tähtajatu veekasutuskord.

Juhul kui rajatav puurkaev varustab joogiveega kaastaotlejate või hilisemate taotlejate või puurkaevuga liitujate majapidamisi, mis asuvad teistel kinnistutel, on toetuse saaja kohustatud seadma notariaalse reaalservituudi kaastaotleja või hilisemate kaastaotlejate või puurkaevuga liitujate kasuks.

Kuna nii veekasutuskord kui reaalservituut puurkaevuga liitujate kasuks seatakse notariaalselt ning nad on oma sisu poolest väga lähedased, siis võib neid koos ühe dokumendina sõlmida.

Kui notariaalne reaalservituut puurkaevu kasutamiseks kajastab kõiki neid asjaolusid, milles pooled peaksid kokku leppima veekasutuskorras, siis eraldi veekasutuskorda tegema ei pea. Sellisel juhul on dokument nii kui nii õiges vormis – notariaalne ning selles sisaldub kõik, mida peaks veekasutuskord sisaldama.

Kui aga notariaalne reaalservituut puurkaevu kasutamiseks ei kajasta kõiki neid asjaolusid, milles pooled peaksid kokku leppima veekasutuskorras, siis on veekasutuskord siiski vajalik.

**Veekasutuskord peaks käsitlema alljärgnevat:**

* kes puurkaevu haldamisega seotud vajalikke tegevusi korraldab,
* millistel alustel tasub kaastaotleja(d) kaevu remondi- ja hooldustööde, ametkondlike lubade taotlemisega seotud kulud ning veehaarde ja selle sanitaarkaitseala hooldamisega seotud kulud,
* et kaevu haldaja on kohustatud teisi lepinguosalisi informeerima puurkaevu toimimisega seotud olulistest asjaoludest,
* et kaevu haldaja on kohustatud lubama teistel lepinguosalistel tutvuda kõigi puurkaevu haldamisse puutuvate dokumentidega,
* et puurkaevuga seonduvates küsimustes, mis on veekasutuskorras käsitlemata, kohaldatakse võlaõigusseaduse seltsingulepingu kohta sätestatut,
* veekasutuskorra edasise muutmise põhimõtted.